

 Republika Hrvatska

 Općinski sud u Vinkovcima

 Trg bana Josipa Šokčevića 17

 32100 Vinkovci

 OIB: 77561654785

 Ured predsjednika

Broj: 7 Su-15/2022-25.

Vinkovci, 31. svibnja 2022.

 Temeljem članka 5. stavka 2. Sudskog poslovnika ("Narodne novine" broj: 37/14, 49/14, 08/15, 35/15, 123/15, 45/16, 29/17, 33/17, 34/17, 57/17, 101/18, 119/18, 81/19, 128/19, 39/20, 47/20, 138/20, 147/20, 70/21, 99/21, 145/21, 23/22) i članka 128. stavka 1. alineja 3. Zakona o općem upravnom postupku ("Narodne novine" broj: 47/09, 110/21, dalje u tekstu ZOUP), predsjednik Općinskog suda u Vinkovcima, Ivan Katičić, donosi

R J E Š E NJ E

 Oglašava se ništavnim rješenje o prijmu u državnu službu broj: 7 Su-15/2022-19. od 18. ožujka 2022. budući njegovo izvršenje nije stvarno moguće.

Obrazloženje

1. Općinski sud u Vinkovcima proveo je postupak za prijam u državnu službu na radno mjesto sudski savjetnik - 1 izvršitelja na određeno vrijeme do izvršenja obveza iz Detaljnog plana izlaganja na javni uvid podataka prikupljenih katastarskom izmjerom, osnivanja, obnove i otvaranja zemljišnih knjiga 2022-2024., temeljem oglasa koji je objavljen dana 8. veljače 2022. na web stranici Ministarstva pravosuđa i uprave, na web stranici Općinskog suda u Vinkovcima, te oglasnim stranicama Hrvatskog zavoda za zapošljavanje.

2. Nakon provedenog oglasa doneseno je rješenje o prijmu u državnu službu broj: 7 Su-15/2022-19. od 18. ožujka 2022., kojim je izabran kandidat Dario Ručević.

3. Po izvršnosti rješenja o prijmu broj: 7 Su-15/2022-19. doneseno je rješenje o rasporedu na radno mjesto broj: 7 Su-15/2022-20. dana 28. travnja 2022.

4. Radi provedbe rješenja o prijmu, odnosno radi početka rada Daria Ručevića na Općinskom sudu u Vinkovcima isti je u više navrata kontaktiran putem telefonskog broja koji je naveo u prijavi, te mu je 27. svibnja 2022. upućen poziv putem e-mail adrese koju je također naveo u prijavi.

4.1. U pozivu je Dario Ručević pozvan da se odazove najkasnije do 31. svibnja 2022 do 12,00 sati, kako bi preuzeo rješenje o rasporedu na radno mjesto, te je upozoren da ako se ne odazove, rješenje o prijmu i rješenje o rasporedu na radno mjesto će se poništiti.

4.2. Dario Ručević se nije odazvao pozivu, niti je opravdao izostanak.

5. Slijedom toga, nakon donošenja rješenja o prijmu Dario Ručeić se nije javio Općinskom sudu u Vinkovcima, a niti se odazvao na telefonske pozive, niti na poziv dostavljen putem e-maila.

6. Nadalje, Dariu Ručeviću je rješenje o rasporedu na radno mjesto otpremljeno preporučeno putem pošte – osobno na ruke dana 28. travnja 2022. te se povratnica vratila na kojoj je obavijest da je osoba obaviješten dana 3. svibnja 2022. te je pošiljka dana 10. svibnja 2022. ubačena u kovčežić, što se smatra neurednom dostavom budući je trebalo rješenje osobno uručiti kandidatu.

6.1. Dana 17. svibnja 2022. rješenje je poslano putem sudskog dostavljača, te isti nije zatekao kandidata na adresi uz napomenu da je stan zaključan, nema nikoga a susjedi ne znaju gdje se stranka trenutno nalazi.

6.2. Dana 27. svibnja 2022. ponovno je sudski dostavljač pokušao uručiti rješenje na navedenoj adresi međutim nije zatekao kandidata na adresi a po izjavi susjeda nepoznato je da stranka boravi na toj adresi.

 7. Obzirom na navedeno, jasno proizlazi da Dario Ručević izbjegava primitak rješenja o rasporedu na radno mjesto, te da nije zainteresiran za početak rada na Općinskom sudu u Vinkovcima.

8. Odredbom članka 128. stavka 1. alineja 3. ZOUP propisano je da će se rješenje oglasiti ništavim ako njegovo izvršenje nije pravno ili stvarno moguće.

9. Budući se Dario Ručević nije odazvao na pozive, te kako očito izbjegava primitak rješenja o rasporedu na radno mjesto, to je izvršenja rješenja o prijmu u državnu službu broj: 7 Su-15/2022-19. od 18. ožujka 2022. stvarno nemoguće, radi čega je odlučeno kao u izreci.

 Predsjednik suda

 Ivan Katičić

UPUTA O PRAVNOM LIJEKU:

Protiv ovog rješenja može se izjaviti žalba Odboru za državnu službu u roku od 15 (petnaest) dana od dana primitka istog. Žalba se dostavlja putem ovoga suda u 2 (dva) istovjetna primjerka.

DOSTAVITI:

-svim kandidatima javnom objavom, putem web stranice Ministarstva pravosuđa i uprave i web stranice Općinskog suda u Vinkovcima